《八阵图》
宋代·喻汝砺

鱼复江边春事起，万点红旗飏清泚。主人元是刘梦得，载酒娱宾水光里。

酒阑放脚步涉碛，细石作行相靡迤。卧龙起佐赤龙子，天地风云入鞭箠。

蛇盘虎翼飞鸟翔，四正四奇公所垒。当时二十四万师，开门阖门随臂指。

几回嚇杀生仲达，往往宵遁常骑豕。海中仙人丈二履，相与往来迂玉趾。

笑云此公大肚皮，龙拿虎掷堆胸胃。江头风波几劘荡，断岸奔峰俱披靡。

阳侯鏖战三峡怒，祇此细石吹不起。晋大司马宣武公，常山之蛇中首尾。

幕中矹矹何物客，未有一客能解此。千年独有老奇癫，见之敛袂三叹喟。

颇知此法自玄女，细与诸公剖根柢。君不见风后英谋尽奇诡，龛定蚩尤等蜉蚁。

汉大将军亲阅试，四夷闻风皆褫气。马隆三千相角掎，西羌茸茸落牙嘴。

而公于此出新意，盖世功名无第二。不知何处著双手，建立乃与天地比。

河图洛书亦如此，堂堂孔明今未死。我门生人如死人，老了不作一件事。

却被狝猴坐御床，孰视天王出居汜。既不能蹠穿膝暴秦王庭，放声七日哭不已。

又不能断脰决腹死社稷，满地淋漓流脑髓。羡它安晋温太真，壮它霸越会稽蠡。

八年嫪恋饱妻子，洒涕东风肉生髀。斑斑犹在杲卿发，离离未落张巡齿。

爱惜微躯欲安用，有臣如此难准拟。虽然爱国心尚在，左角右角颇谙委。

二广二矩及甄，春秋所书晋所纪。况乃东厢与洞当，复有青龙洎旬始。

淫淫陈法有如许，智者舍是愚者蔽。此图昔人之刍狗，参以古法行以已。

偏为前距狄笑之，制胜于兹亮其岂。尔朱十万破百万，第顾方略何如耳。

嗟我去国岁月老，渺渺赤心驰玉扆。可怜阿伾财女子，而我未刷邦家耻。

属者买舟泸川县，扣船欲泛吴江水。赤甲山前春雪深，白帝城下扁舟舣。

胡为于此久留滞，细雨打篷愁不睡。剽闻逆雏犯淮泗，陛下自将诛陈豨。

六师如龙贼如鼠，杀回屋瓦皆蜚坠。距黍直射六百步，虏尸蔽江一千里。

哀哉狝猴太痴绝，垂死尚持虞帝匕。那知光武定中兴，要把中原通爬洗。

君不见陛下神武如太宗，万全制陈将平戎。倚闻献馘平江宫，坐使四海开春容。

六騑还自江之东，光复旧京如转蓬。蜀花千枝万枝红，辄莫取次随东风。

奇癫眼脑醉冬烘，东向舞蹈寿乃翁。醉醒聊作竹枝曲，乞与欸乃歌巴童。

作者简介：（?—1143）陵井监仁寿人，字迪孺。徽宗崇宁五年进士。知阆中县，迁祠部员外郎。钦宗靖康二年，闻金人欲废赵氏立张邦昌，乃扪其膝曰：“不能为贼臣屈！”挂冠而去，自号扪膝居士。高宗即位，从京师趋行在，复为郎。因论迁都之害，为李纲所重，除四川抚谕官，督输四川漕计、羡缗及常平钱物。建炎二年，刷川纲金帛八百余万缗，乞留用为陕州五路军粮犒设之费。绍兴元年知果州，五年移知普州，上书言蜀守备之策。改夔州路提点刑狱。因勾龙如渊荐，召对，除驾部员外郎，迁潼川府路转运副使。十年，直秘阁、知遂宁府。有《扪膝稿》。